A Bizottság 775/2003/EK rendelete
(2003. május 5.)
a csatlakozni szándékozó közép- és kelet-európai országok előcsatlakozási mezőgazdasági és vidékfejlesztési intézkedéseinek az előcsatlakozási időszakban történő közösségi támogatásáról szóló 1268/1999/EK tanácsi rendelet alkalmazására vonatkozó szabályok megállapításáról szóló 2759/1999/EK rendelet módosításáról
(EGT vonatkozású szöveg)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a legutóbb a 696/2003/EK rendelettel módosított [1], a csatlakozni szándékozó közép- és kelet-európai országok előcsatlakozási mezőgazdasági és vidékfejlesztési intézkedéseinek az előcsatlakozási időszakban történő közösségi támogatásáról szóló, 1999. június 21-i 1268/1999/EK tanácsi rendeletre [2], és különösen annak 12. cikke (1) bekezdésére,
mivel:
(1) A legutóbb a 2251/2002/EK rendelettel [3] módosított 2759/1999/EK bizottsági rendelet [4] 3. cikke vonatkozik a feldolgozásra és értékesítésre, és (2) bekezdése felsorol bizonyos jogosult kiadásokat. A téves értelmezés elkerülése érdekében világosan fel kell tüntetni, hogy a kiadásokról szóló lista nem kimerítő.
(2) A legutóbb a 188/2003/EK rendelettel [5] módosított 2222/2000/EK bizottsági rendelet [6] 1. cikkének (2) bekezdésében említett, a Közösség és az egyes tagjelölt országok között alkalmazandó finanszírozási megállapodások már megadják a jogosult kiadásokat meghatározó paramétereket. Ezért helyénvaló e megállapodások megfelelő rendelkezéseit figyelembe venni.
(3) A 2759/1999/EK rendeletet ezért megfelelően módosítani kell.
(4) Az e rendeletben előírt intézkedések összhangban vannak az Agrárstrukturális és Vidékfejlesztési Bizottság véleményével,
ELFOGADTA EZT A RENDELETET:
1. cikk
A 2759/1999/EK rendelet a következőképpen módosul:
(1) A 3. cikk (2) bekezdésében a bevezető mondat helyébe a következő rendelkezés lép:
"A jogosult kiadások különösen az alábbiakat tartalmazhatják:"
;
(2) A szöveg a következő 8.a. cikkel egészül ki:
"8.a. cikk
Finanszírozási megállapodások
A jogosult kiadásoknak valamennyi program tekintetében meg kell felelniük a 2222/2000/EK bizottsági rendelet [7] 1. cikkének (2) bekezdésében említett, a Közösség és az érintett tagjelölt ország között alkalmazandó finanszírozási megállapodás rendelkezéseinek."
2. cikk
Ez a rendelet az Európai Unió Hivatalos Lapjában való kihirdetését követő harmadik napon lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2003. május 5-én.